ନୂଆଦିଲ୍ଲୀ ୦୫।୦୭ଃ ଏକ ବେଆଇନ ସଂଗଠନ 'ଶିଖ ଫର ଜଷ୍ଟିସ୍' ସହ ସମ୍ବନ୍ଧିତ ୪୦ ଓ୍ବେବ୍ସାଇଟ୍କୁ ସରକାର ନିଷିଦ୍ଧ କରିବାକୁ ନିଷ୍ପତ୍ତି ନେଇଛନ୍ତି। ଅଭିଯୋଗ ହୋଇଛି ଯେ, ଏହି ସବୁ ଓ୍ବେବ୍ସାଇଟ୍ ଜରିଆରେ ଏହି ସଂଗଠନ ବେଆଇନ କାମ କରିବା ପାଇଁ ଲୋକଙ୍କ ସମର୍ଥନ ଯୋଗାଡ କରିବାକୁ ଉଦ୍ୟମ କରାଯାଉଥିଲା। ଏହା ପରେ ଗୃହ ମନ୍ତ୍ରଣାଳୟର ସୁପାରିଶକ୍ରମେ ବୈଦ୍ୟୁତିକ ଓ ସୂଚନା ପ୍ରଯୁକ୍ତିବିଦ୍ୟା ମନ୍ତ୍ରଣାଳୟ ଏହି ପଦକ୍ଷେପ ଉଠାଇଛି। ଗୋଟିଏ ଦିନ ପୂର୍ବେ ଏହି ଖଲିସ୍ତାନ ସମର୍ଥକ ସଂଗଠନର ସ୍ବୟମ୍ଭୁ ମୁଖିଆ ଗୁରପତବନ୍ତ ସିଂହ ପନ୍ନୁ ବିରୋଧରେ ହରିୟାଣାରେ ପୋଲିସ୍ ଦେଶଦ୍ରୋହ ଓ ବିଚ୍ଛିନ୍ନତାବାଦୀ ଆରୋପରେ ମୋକଦ୍ଦମା ଦାୟର ହୋଇଥିଲା।
କେନ୍ଦ୍ର ଗୃହ ମନ୍ତ୍ରଣାଳୟର ମୁଖପାତ୍ରଙ୍କ ଅନୁଯାୟୀ ୟୁଏପିଏ ୧୯୬୭ ଅନ୍ତର୍ଗତ 'ଶିଖ ଫର ଜଷ୍ଟିସ୍' ଏକ ବେଆଇନ ସଂଗଠନ। ଏହି ସଂଗଠନ ନିଜର ଫାଇଦା ପାଇଁ ସମର୍ଥକ ଜୁଟାଇବା ଉଦ୍ଦେଶ୍ୟରେ ଏହି ଅଭିଯାନ ଆରମ୍ଭ କରିଥିଲା। ଗୃହ ମନ୍ତ୍ରଣାଳୟର ସୁପାରିଶକ୍ରମେ ଏବେ ବୈଦ୍ୟୁତିକ ଓ ସୂଚନା ପ୍ରଯୁକ୍ତିବିଦ୍ୟା ମନ୍ତ୍ରଣାଳୟ ଆଇଟି ଆକ୍ଟ ୨୦୦୦ର ସେକ୍ସନ ୬୯ ଅଧୀନ 'ଶିଖ ଫର ଜଷ୍ଟିସ୍' ସମ୍ବନ୍ଧିତ ୪୦ ଓ୍ବେବ୍ସାଇଟ୍କୁ ନିଷିଦ୍ଧ କରିବାକୁ ଆଦେଶ ଜାରି କରିଛନ୍ତି।
ଉଲ୍ଲେଖଯୋଗ୍ୟ, ପନ୍ନୁ ଆମେରିକାରେ ରହେ ଏବଂ ସେଠାରୁ ଟେଲି କଲିଂ ଓ ଓ୍ବେବ୍ସାଇଟ୍ ଜରିଆରେ ନିଜର ଅଭିଯାନ ଚଳାଇଥାଏ। ପନ୍ନୁ ଦେଶର ଅଖଣ୍ଡତା ଓ ସାଂପ୍ରଦାୟିକ ସୌହାର୍ଦ୍ଦ୍ୟ ପ୍ରତି ବିପଦ ଥିବା ପୋଲିସ୍ କହିଛି। ସେ ଜୁଲାଇ ୪ରେ ଏକ ଅବୈଧ ଜନମତ ସଂଗ୍ରହ କରିବାକୁ ଯୋଜନା ରଖିଥିଲା ଏବଂ ଓ୍ବେବ୍ସାଇଟ୍ ଜରିଆରେ ମଧ୍ୟ ଏହାର ପ୍ରଚାର କରୁଥିଲା।
